**Likumprojekta "Grozījumi Kriminālprocesa likumā"**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Tieslietu ministrijas iniciatīva.  Ministru prezidenta 2012. gada 21. decembra rezolūcija Nr. 90/SAN-2313 (Valsts kancelejas uzdevums Nr. 2012-UZD-4409), kas paredz sagatavot un noteiktā kārtībā iesniegt Ministru kabinetā attiecīgus grozījumus procesuālajos normatīvajos aktos, lai sekmētu plašākas elektroniskās aprites iespējas.  Ministru kabineta 2016. gada 31. maija sēdes protokollēmuma Nr. 26 39.§ 6.17. apakšpunkts, kas uzdod Tieslietu ministrijai izvērtēt procesuālajos likumos paredzēto dokumentu piegādāšanas un izsniegšanas kārtību ar mērķi to vienkāršot un samazināt saziņas ar procesa dalībniekiem nodrošināšanai nepieciešamos resursus, un atbilstoši vidēja termiņa budžeta ietvara likuma projekta un gadskārtējā valsts budžeta likuma projekta izstrādes un iesniegšanas grafikam iesniegt izskatīšanai Ministru kabinetā priekšlikumus par veicamajiem pasākumiem šo risinājumu ieviešanai. Šajā apakšpunktā noteiktā uzdevuma izpildei nepieciešamos likumprojektus iekļaut valsts budžeta 2017. gada likumprojektu paketē. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Valsts un pašvaldību institūciju amatpersonu un darbinieku atlīdzības likuma 7.1 pants noteic, ka valsts tiešās pārvaldes iestāžu amatpersonu (darbinieku) mēnešalgas apmēru un tās noteikšanas kārtību, ņemot vērā amatam atbilstošo mēnešalgu grupu, reglamentē Ministru kabinets. Amatam atbilstošo mēnešalgu grupu nosaka, pamatojoties uz amatu saimi un līmeni. Amatu saimi un līmeni nosaka atbilstoši Ministru kabineta noteiktajam valsts un pašvaldību institūciju amatu katalogam.  Norādāms, ka pašreizējā tiesu darbinieku mēnešalga Latvijā ir ļoti zema, atalgojuma līmenis nav samērojams ar tiesas darbinieka veicamajiem amata pienākumiem, piemēram, tiesas nolēmumu projektu sagatavošana, tiesas dokumentu sagatavošana, tiesas sēžu un tiesvedības (juridisko) dokumentu tulkošana, tiesu prakses un judikatūras apkopojumu sagatavošana u.c. pienākumiem. Ņemot vērā, ka tiesu darbinieku pienākumos ietilpst nozīmīgs tiesas kopējā darba apjoms, piemēram, sagatavojot tiesu nolēmumu un citu procesuālo dokumentu projektus, pašreizējā tiesu darbinieku mēnešalga nav samērojama ar veicamajiem pienākumiem un atbildību, līdz ar to nepieciešams risināt jautājumu par atalgojuma palielināšanu tiesu darbiniekiem. Turklāt tiesas darbinieki, kuri pilda izmeklēšanas tiesneša palīga vai tiesas sēžu sekretāra pienākumus, strādā kopā ar izmeklēšanas tiesnesi arī brīvdienās un svētku dienās, pildot amata pienākumus sabiedrības kopējās drošības nodrošināšanai.  Lai ieekonomētu valsts budžeta līdzekļus, kas paredzēti tiesu sistēmas darbībai, un nodrošinātu tiesas darbiniekiem samērīgu un darba pienākumiem atbilstošu atalgojumu, Tieslietu ministrija ir izstrādājusi grozījumus Kriminālprocesa likumā (turpmāk – KPL), kas paredz atteikšanos no ierakstītiem pasta sūtījumiem ar paziņojumu par sūtījuma saņemšanu tiesas procesā (pirmstiesas kriminālprocesā joprojām tiek saglabāta iespēja pasta sūtījumu nosūtīt gan parastā sūtījumā, gan ierakstītā sūtījumā ar paziņojumu par sūtījuma saņemšanu).  KPL 330. panta pirmā daļa noteic, ka pavēsti izsniedz ne vēlāk kā divas dienas pirms tajā norādītā ierašanās laika. Ja procesuālā darbība ir neplānota vai nav atliekama, pavēsti var izsniegt tieši pirms ierašanās. KPL 330. panta otrā daļa noteic, ka pavēsti parasti nogādā pa pastu vai ziņnesis (kurjers) uz aicināmās personas norādīto adresi, bet personai, kuru aicina pirmo reizi, – uz dzīvesvietu vai juridisko adresi. Pavēsti var nosūtīt arī uz personas norādīto elektroniskā pasta adresi.  Ņemot vērā, ka ar grozījumiem KPL tiesas no ierakstītiem pasta sūtījumiem ar paziņojumu par sūtījuma saņemšanu atteiksies, KPL 330. pants izteikts jaunā redakcijā, panta pirmo un otro daļu attiecinot uz pirmstiesas kriminālprocesu, tāpat arī panta trešā daļa būs attiecināma uz pirmstiesas procesu. Vienlaikus KPL 330. pants papildināts, paredzot, ka tiesa pavēstes nosūta vienkāršā pasta sūtījumā vai izsniedz personiski pret parakstu (tajos gadījumos, kad persona ieradusies tiesā, lai uzzinātu informāciju par tiesas procesa gaitu, vai gadījumos, kad ir bijusi tiesas sēde, lieta vēl nav izskatīta un nozīmēta nākošā tiesas sēde). Tāpat grozījumi paredz, ka pavēsti var nosūtīt arī uz personas norādīto elektroniskā pasta adresi, gadījumos, kad persona tādu ir norādījusi, kā arī norādījusi, ka tiesas pavēstes vēlas saņemt elektroniski.  KPL 333. pants noteic, ka personai, kura konkrētajā kriminālprocesā norādījusi procesuālās darbības veicējam savu adresi, ir pienākums būt sasniedzamai šajā adresē. Ja pavēste nogādāta KPL noteiktajā kārtībā, uzskatāms, ka aicināmajai personai ir paziņots par kriminālprocesa norises laiku un vietu. Ja pavēste aicināmajai personai nogādāta [330. pantā](http://likumi.lv/doc.php?id=107820#p330) noteiktajā kārtībā pa pastu, uzskatāms, ka aicināmajai personai ir paziņots par procesa norises laiku un vietu septītajā dienā pēc pavēstes nodošanas pastā. Savukārt, ja pavēste aicināmajai personai nogādāta šā likuma [330. pantā](http://likumi.lv/doc.php?id=107820#p330) noteiktajā kārtībā pa elektronisko pastu, uzskatāms, ka aicināmajai personai ir paziņots par procesa norises laiku un vietu otrajā darbdienā pēc pavēstes nosūtīšanas. Tāpat KPL 60.1 pantā ir ietverta prezumpcija, ka, ja sūtījums ir nosūtīts pienācīgā veidā (ievērota procesuālā kārtība nosūtīšanai), uzskatāms, ka persona to ir saņēmusi. Vienlaikus KPL 60.1 pantā noteikts personas pienākums nekavējoties, bet ne vēlāk kā darba dienas laikā rakstveidā informēt procesa virzītāju par sūtījumu saņemšanas adreses maiņu, norādot jauno adresi.  Saskaņā ar Tiesu informatīvās sistēmas datiem krimināllietās prognozējams, ka gadā vidēji 120 000 ierakstītu sūtījumu tiks aizstāti ar vienkāršu pasta sūtījumu. Attiecībā uz aizstāvjiem jau šobrīd tiek nodrošināta saziņa tiešsaistes sistēmā un ietaupījums netiek plānots, savukārt attiecībā uz valsts iestādēm prognozējams, ka aptuveni 19 287 gadījumos pavēstes iestādēm tiks sūtītas tikai elektroniski (precīzi aprēķini anotācijas III sadaļas 6.2. apakšpunktā). Ņemot vērā minēto, veicinot ekonomiju valsts budžeta līdzekļiem, kas paredzēti tiesu sistēmas darbībai, tos būs iespējams novirzīt, lai nodrošinātu tiesas darbiniekiem samērīgu un darba pienākumiem atbilstošu atalgojumu.  Prakse liecina, ka, sūtot ierakstītu pasta sūtījumu ar paziņojumu par tā saņemšanu, tiesai tika atgriezts paziņojums ar kriminālprocesā iesaistītās personas parakstu, ka viņa sūtījumu ir saņēmusi, vai atgriezts sūtījums, uz kura norādīts iemesls, kāpēc to nevarēja izsniegt adresātam. Tāpat no prakses secināms, ka bieži vien, lai gan tiesai tika atgriezts paziņojums par sūtījuma saņemšanu ar personas parakstu, kas apliecina sūtījuma saņemšanu, persona uz tiesas sēdi neierodas, līdz ar to tiesa pieņem lēmumu par personas nogādāšanu uz tiesas sēdi piespiedu kārtā. Kā jau iepriekš tika norādīts, KPL ir noteikts pienākums kriminālprocesā iesaistītajai personai saņemt sūtījumus, noteikts termiņš, kad sūtījums uzskatāms par saņemtu, ietverta prezumpcija, ka sūtījumi uzskatāmi par piegādātiem, ja tie nosūtīti KPL noteiktajā kārtībā, tāpat kriminālprocesā iesaistītajai personai uzlikts pienākums paziņot par adreses maiņu.  Ņemot vērā iepriekš minēto, nav pamata uzskatīt, ka atteikšanās no ierakstītiem pasta sūtījumiem ar paziņojumu par sūtījumu saņemšanu varētu kādā veidā kavēt lietas izskatīšanu. Tāpat grozījumos KPL paredzētais regulējums nekādā veidā neskars tiesnešiem ar likumu piešķirtās tiesības nogādāt kriminālprocesā iesaistīto personu uz tiesas sēdi piespiedu kārtā gadījumos, kad persona uz tiesas sēdēm neierodas labprātīgi.  Grozījumi KPL paredz, ka aizstāvim, valsts un pašvaldību iestādei tiesa pavēsti nosūta elektroniskā pasta sūtījumā. Norādāms, ka aizstāvim tiesas pavēsti būs iespējams elektroniski nosūtīt uz elektroniskā pasta adresi, automatizēti to sagatavojot Tiesu informatīvajā sistēmā.  KPL 331. pants noteic kārtību, kā izsniedzams ierakstīts sūtījums ar paziņojumu par sūtījuma saņemšanu. Ņemot vērā, ka tiesas procesā ierakstīti pasta sūtījumi ar paziņojumu par sūtījumu saņemšanu vairs netiks sūtīti, savukārt pirmstiesas kriminālprocesā šī iespēja joprojām tiks saglabāta, mainīts KPL 331. panta nosaukums, izsakot to šādā redakcijā – pavēstes izsniegšana pirmstiesas kriminālprocesā. |
| 3. | Projekta izstrādē iesaistītās institūcijas | Rajona (pilsētu) tiesu un apgabaltiesu pārstāvji. Tieslietu ministrijas pastāvīgā darba grupa Kriminālprocesa likuma grozījumu izstrādei. |
| 4. | Cita informācija | Nav. |
|  | | |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | | | Tiesas, kriminālprocesa dalībnieki. | | | |
| 2. | | Tiesiskā regulējuma ietekme uz tautsaimniecību un administratīvo slogu | | | Norādāms, ka administratīvais slogs mazināsies gan tiesām, gan kriminālprocesa dalībniekiem, jo ar likumprojektu paredzēta ērtāka saziņa ar lietas dalībniekam.  Attiecībā uz advokātiem norādāms, ka lielākā daļa advokātu jau šobrīd izmanto Datu izplatīšanas sistēmu, līdz ar to attiecībā uz viņiem administratīvā sloga izmaiņas nav paredzētas. | | | |
| 3. | | Administratīvo izmaksu monetārs novērtējums | | | Nav. | | | |
| 4. | | Cita informācija | | | Nav. | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | |
| **Rādītāji** | | **2016.** | | | Turpmākie trīs gadi (EUR) | | |
| **2017.** | **2018.** | **2019.** |
| Saskaņā ar valsts budžetu kārtējam gadam | Izmaiņas kārtējā gadā, salīdzinot ar budžetu kārtējam gadam | | Izmaiņas, salīdzinot ar kārtējo 2016. gadu | Izmaiņas, salīdzinot ar kārtējo 2016. gadu | Izmaiņas, salīdzinot ar kārtējo 2016. gadu |
| 1 | | 2 | 3 | | 4 | 5 | 6 |
| 1. Budžeta ieņēmumi: | | 48 602 981 |  | |  |  |  |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | | 48 602 981 |  | |  |  |  |
| 1.2. valsts speciālais budžets | |  |  | |  |  |  |
| 1.3. pašvaldību budžets | |  |  | |  |  |  |
| 2. Budžeta izdevumi: | | 48 602 981 |  | | -253 696 | -253 696 | -253 696 |
| 2.1. valsts pamatbudžets | | 48 602 981 |  | | -253 696 | -253 696 | -253 696 |
| 2.2. valsts speciālais budžets | |  |  | |  |  |  |
| 2.3. pašvaldību budžets | |  |  | |  |  |  |
| 3. Finansiālā ietekme: | | 0 |  | | 253 696 | 253 696 | 253 696 |
| 3.1. valsts pamatbudžets | |  |  | | 253 696 | 253 696 | 253 696 |
| 3.2. speciālais budžets | |  |  | |  |  |  |
| 3.3. pašvaldību budžets | |  |  | |  |  |  |
| 4. Finanšu līdzekļi papildu izde­vumu finansēšanai (kompensējošu izdevumu samazinājumu norāda ar "+" zīmi) | | X |  | | 0 | 0 | 0 |
| 5. Precizēta finansiālā ietekme: | | X |  | | 0 | 0 | 0 |
| 5.1. valsts pamatbudžets | |  | |  |  |  |
| 5.2. speciālais budžets | |  | |  |  |  |
| 5.3. pašvaldību budžets | |  | |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | | Lai veiktu aprēķinu par ietekmi uz valsts budžeta izdevumiem saistībā ar likumprojektu, par pamatu tika ņemti dati par 2015. gadā tiesu veiktajiem pasta sūtījumiem, tai skaitā ierakstītajiem pasta sūtījumiem un Tiesu informatīvās sistēmas dati par 2015. gadā izskatītajām lietām, dalībnieku skaitu, aizstāvju skaitu. | | | | | |
| 6.1. detalizēts ieņēmumu aprēķins | |  | | | | | |
| 6.2. detalizēts izdevumu aprēķins | | Krimināllietās gadā tiek nosūtīti vidēji 455 946 ierakstīti pasta sūtījumi par kopējo summu 651 177 *euro,* tai skaitā 98 030 sūtījumi ar paziņojumu par saņemšanu.  Ar 2017. gada 1. janvāri paredzēts, ka: 1) tiesas pavēstes personām nosūta nevis ierakstīta pasta sūtījuma veidā ar paziņojumu par saņemšanu, bet vienkāršā pasta sūtījumā; 2) pavēstes advokātam, valsts vai pašvaldību iestādei tiek sūtītas elektroniski.  Saskaņā ar Tiesu informatīvās sistēmas datiem krimināllietās gadā vidēji ir 101 920 dalībnieki, līdz ar to prognozējam, ka gadā vidēji 120 000 ierakstītu sūtījumu tiks aizstāti ar vienkāršu pasta sūtījumu. Tāpat prognozējam, ka 70 % gadījumu sūtījumi KPL ietvaros tiks veikti bez paziņojuma par saņemšanu, 70 % no 98 030 = 68 621.  Attiecībā uz aizstāvjiem jau šobrīd tiek nodrošināta saziņa tiešsaistes sistēmā un ietaupījums netiek plānots.  Sūtījumu skaita samazinājuma aprēķins valsts vai pašvaldības iestādēm:   1. 2015. gadā pabeigtas 12 578 krimināllietas, katrā trešajā lietā vēl viens prokurors – 12 578 + 12 578/3 = 16 771 (sūtījumi prokuroriem); 2. eksperti, citas valsts un pašvaldību iestādes – pieņemam, ka 20 % no pabeigtajām lietām – 20 % no 12 578 = 2 516 sūtījumi.   Kopā 19 287 gadījumos pavēstes iestādēm tiks sūtītas tikai elektroniski.   |  |  |  |  |  |  | | --- | --- | --- | --- | --- | --- | | Sūtījuma veids | Plānotais pasta sūtījumu skaits | Viena ierakstīta sūtījuma un paziņo-juma par saņem-šanu cena, *euro* | Viena vienkārša sūtījuma cena, *euro* | Cenas starpība, *euro* | Izdevumu samazinā-jums, *euro* | | 1 | 2 | 3 | 4 | 5 (3-4) | 6 (2 x 5) | | Pavēstes nosūtīšana lietas dalībniekiem, kuri nav valsts vai pašvaldības iestāde | 120 000 | 1,39 | 0,50 | 0,89 | 106 800,00 | | Pavēstes nosūtīšana valsts vai pašvaldības iestādei | 19 287 | 1,39 | Nosūtī-šana tikai elektro-niski. | 1,39 | 26 808,93 | | Paziņojums par saņemšanu | 68 621 | 1,75 | Netiek sūtīti | 1,75 | 120 086,75 | | **Kopā** | **x** | **x** | **x** | **x** | **253 695,68** | | | | | | |
| 7. Cita informācija | | Atbilstoši Ministru kabineta 2016. gada 16. augusta sēdes protokola Nr.40 59.§ 29. punktam līdzekļu ietaupījums tiks novirzīts Tieslietu ministrijas budžeta apakšprogrammas 03.02.00 "Apgabaltiesas un rajona (pilsētu) tiesas" ietvaros tiesu darbinieku atalgojuma palielināšanai. | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts 2016. gada 17. augustā ir publicēts Tieslietu ministrijas tīmekļa vietnē sadaļā "Sabiedrības līdzdalība", tādējādi dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Lai informētu sabiedrību par likumprojektu un dotu iespēju izteikt par to viedokļus, likumprojekts saskaņā ar Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" tika ievietots Tieslietu ministrijas tīmekļa vietnē. |
| 3. | Sabiedrības līdzdalības rezultāti | Pēc likumprojekta ievietošanas Tieslietu ministrijas mājaslapā viedokļi par likumprojektu no sabiedrības pārstāvju puses nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tiesas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav. |

Iesniedzēja:

tieslietu ministra p.i. Dace Melbārde

07.09.2016. 12.11

1944

S. Šube

67036838, Sindija.Sube@tm.gov.lv